钦定古今图书集成/明伦汇编/官常典/第491卷 > 侯君集
## 钦定古今图书集成/明伦汇编/官常典/第491卷 > 侯君集

按《唐书》本传：“君集，豳州三水人。以材雄称。少事秦王
幕府，从征讨有功，擢累左虞候、车骑将军，封全椒县
子。预诛隐太子尤力。王即位，拜左卫将军，进封潞国
公，邑千户。贞观四年，迁兵部尚书，俄检校吏部尚书，
参议朝政。李靖讨吐谷浑，以君集为碛石道行军总
管。师次鄯州，议所向，君集曰：‘王师已至，而贼不走险，
天赞我也。若以精兵掩不备，彼不我虞，必有大利。若
遁岨山谷，克之实难靖’。”然其计，简锐士，约赍深入，追
及其众于库山，大战破之。进会大非川，平其国。会诏
世封功臣，授陈州刺史，更封陈。群臣不愿封，进吏部
尚书。君集本以行伍，奋不知学，后贵益自喜。好书，及
典选分明，课最有誉于时。吐蕃围松州，授当弥道行
军大总管以击之，高昌不臣，拜交河道行军大总管，
出讨王麹。文泰笑曰：“唐去我七千里，碛卤二千里，无
水草，冬风裂肌，夏风如焚，行贾至者百之一，安能致大兵乎？使能顿吾城下一再旬，食尽当溃，吾且系而
卤之。”君集次碛口，而文泰死，子智盛袭位，进营柳谷。
候骑言国方葬死君，诸将请袭之，君集曰：“不可。天子
以高昌骄慢，使吾龚行天罚，今袭人于墟墓间，非问
罪也。”于是鼓而前。贼婴城自守，遣谕之，不下。乃刊木
塞堑，引撞车，毁其堞，飞石如雨，所向无敢当。因拔其
城，俘男女七千，进围都城。初，文泰与西突厥欲谷设
约有急相援，及是《欲谷设》益惧，西走。智盛失援，乃降。
高昌平，君集刻石纪功还。初，君集配没罪人不以闻，
又私取珍宝妇女，将士因亦盗入，不能制。及还京师，
有司劾之，诏君集诣狱簿对。中书侍郎岑文本谏曰：
“高昌之罪，议者以其遐远，欲置度外。唯陛下奋独见
之明，授决胜之略，君集得指期平殄。今推劳将帅，从
征之人，悉蒙重赏，未逾数日，更以属吏，天”下闻之，谓
陛下录过遗功，无以劝后。且古之出师克敌，有重赏，
不胜蒙显戮。当其有功也，虽贪财纵欲，尚蒙爵邑；其
无功也，虽勤躬洁己，不免𫓧钺。故曰：记人之功，忘人
之过，宜为君者也。昔李广利贪不爱卒，陈汤盗所收
康居财物，二主皆赦其罪，封侯赐金。夫将帅之臣，廉
慎少而贪没多。《军法》曰：“‘使智，使勇，使贪，使愚’。故智者
乐立其功，勇者好行其志，贪者邀趋其利，愚者不计
其死。是以前圣使人，必收所长而弃所短。陛下宜申
宥君集，俾复朝列，以劝有功。”帝寤，释不问。君集自恃
有功，以它罪被系居，怏怏不平。会张亮出洛州都督，
君集谬激说曰：“何为见排？”亮曰：“公排我尚谁咎？”君集
曰：“我平一国，还触天子嗔，何能排君！”因攘袂曰：“郁郁
不可活，能反乎？当与公反。”亮密以闻，帝曰：“卿与君集
皆功臣，今独相语而无左验，奈何秘不发？”待君集如
初。皇太子承乾数有过，虑废，知君集怨望，因其婿贺
兰楚石为千牛，私引君集入，问自安计。君集举手谓
曰：“此手当为殿下用之。”又遣楚石语承乾曰：“魏王得
爱陛下，若有诏召，愿毋轻入。”承乾纳之。然君集常畏
谋泄，忽忽不自安，或中夕惊叱，妻怪之曰：“公国大臣，
何为？尔若有所负，宜自归，首领尚可全。”不从。承乾事
觉，捕君集下狱，楚石告状，帝自临问曰：“我不欲令刀
笔吏辱公。”君集辞穷，不能对。帝语群臣曰：“君集于国
有功，朕不忍寘诸法，将丐其命，公卿其许我乎？”群臣
皆曰：“君集罪大逆不道，请论如法。”帝乃谓曰：“与公诀
矣，今而后徒见公遗像已。”因泣下。遂斩之，籍其家。君
集临刑色不变，谓监吏曰：“我岂反者乎？蹉跌至此。然
尝为将，破二国。若言之陛下，丏一子以守祭祀。”帝闻，
原其妻及一子徙岭表。始，帝命李靖教君集兵法，既
而奏靖且反，兵之隐微，不以示臣。帝以让靖，靖曰：“方
中原无事，臣之所教，足以制四夷，而求尽臣术，此君
集欲反耳。”靖为右仆射，君集为兵部尚书，同还省。君
集马过门数步乃觉，靖语人曰：“君集其有异虑乎？”后
果如言。